**ՀԻՄՆԱՎՈՐՈՒՄ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԳՅՈՒՄՐԻ ՀԱՄԱՅՆՔԻ ՏԵՂԱԿԱՆ ՍՈՑԻԱԼԱԿԱՆ ԾՐԱԳՐԵՐԸ ՀԱՍՏԱՏԵԼՈՒ ՄԱՍԻՆ ՈՐՈՇՄԱՆ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ**

Գյումրի համայնքի սոցիալական ոլորտի ծրագրերը

1. Գյումրի համայնքի սոցիալական կարիքների գնահատում

|  |  |
| --- | --- |
| Բնակչության թիվ | 157,332 |
| Տնային տնտեսությունների թիվ | 43,300 |
| Երեխաների թիվ | 26,876 |
| Նպաստառու տնային տնտեսությունների թիվ | 11,439 |
| Համայնքում գործունեություն ծավալող ՀԿ-ների թիվ | 110 |

2021թ. հուլիս-օգոստոս ամիսներին «Գործընկերություն և ուսուցում» /ԳՈՒՄ ՀԿ-ն «Հայաստանի սոցիալական աշխատողների ասոցիացիայի» և «Ընտանիք և Համայնք» ՀԿ-ի հետ համատեղ Հիլֆսվերկ Ինթերնեյշնի և Եվրոպական միության ֆինանսական աջակցությամբ իրականացվող «Ամուր տեղական գործընկերություն և կարող ՔՀԿ-ներ՝ ի նպաստ Հայաստանում ներառական սոցիալական պաշտպանության և հաշվետու համայնքների» եռամյա ծրագրի շրջանակներում Շիրակի մարզի Գյումրի և Ախուրյան համայնքներում իրականացրել է համայնքների սոցիալական կարիքների ուսումնասիրություն: Կարիքների գնահատումն իրականացնելիս օգտագործվել են փաստաթղթերի ավանդական վերլուծության, փորձագիտական հարցումների, ինչպես նաև ծառայություններից օգտվողների հետ ֆոկուս-խմբային քննարկումների մեթոդները։ Ֆոկուս-խմբային քննարկումներին մասնակցել են հետևյալ սոցիալական խմբերը՝ աղքատության ընտանեկան նպաստ ստացողներ, տարեցներ, հաշմանդամություն ունեցող երեխաների ծնողներ և խառը խմբերի ներկայացուցիչներ։ Իրականացվել են նաև հարցազրույցներ վերոնշյալ համայնքների մասնագիտացված կառույցների ներկայացուցիչների հետ։

Թիրախային համայնքներում իրականացված ուսումնասիրության արդյունքում դուրս են բերվել ներքոնշյալ հիմնական ընդհանուր խնդիրները՝ ներառյալ ենթակառուցվածքային կամ տնտեսական բնույթի, որոնք անուղղակի (բացասական) ազդեցություն ունեն սոցիալական դաշտի վրա։

Վերոնշյալ ծրագրի շրջանակներում Գյումրի համայնքում գործունեություն ծավալող պետական և մասնավոր տարբեր կառույցների ներկայացուցիչներից ԳՈՒՄ ՀԿ-ի գլխավորությամբ 2021թ-ին ձևավորվել է միջոլորտային գերատեսչական ցանց, որը, հիմք ընդունելով համայնքում իրականացված սոցիալական կարիքների ուսումնասիրության արդյունքները, մշակել է Գյումրի համայնքի տեղական սոցիալական պլանը:

Գյումրի համայնքում բացահայտված խնդիրներն են՝

1. ***Գործազրկություն, ցածր եկամուտ ունեցող ընտանիքներ***
   1. ***Աշխատանք գտնելու հարցում առավել խոցելի են՝***

* **40-ից բարձր տարիք ունեցողները՝** հատկապես կանայք, քանի որ գործատուները հիմնականում ցանկանում են աշխատանքի ընդունել ավելի երիտասարդ աշխատողների:
* **Հաշմանդամություն ունեցող անձինք**, քանի որ գործատուները խուսափում են աշխատանքի ընդունել հաշմանդամություն ունեցողներին՝ նույնիսկ աշխատավարձի մասնակի փոխհատուցման պայմանով:
* **Հաշմանդամություն ունեցող անձանց խնամողները**. համայնքում չկան այնպիսի ծառայություններ, որոնք կիրականացնեն հաշմանդամություն ունեցող մարդկանց խնամքը մինչև ընտանիքի անդամը աշխատանքից վերադառնա:
* **Երիտասարդները** – համայնքում առկա աշխատատեղերի սղության և սահմանափակ հնարավորությունների պատճառով երիտասարդները ձգտում են աշխատանք գտնել Երևան քաղաքում:
  1. ***Ժամանցի, ակտիվ շփման կարիքի բավարարման համար հնարավորությունների պակասը.***
* Տարեցները կարիք ունեն շփման, ինքնարտահայտման, իրենց գիտելիքներն ու հմտություններն իրացնելու։ Այդ պատճառով կարիք են ունենում մի վայրի ու միջավայրի, որտեղ կարող են հավաքվել, զրուցել, մասնակցել որոշակի միջոցառումների, որպեսզի կատարեն որոշակի աշխատանքներ, գիտելիքներն ու հմտությունները փոխանցեն երիտասարդներին, սակայն զուրկ են նման հնարավորությունից։
* Երեխաների և երիտասարդների համար զարգացման և ժամանցի ապահովման հնարավորությունները խիստ անհամապատասխան են պահանջարկին և տեսականու արդիական ձևերին, որոնք հասանելի են Երևանում և մի քանի խոշոր քաղաքներում։ **Կարիքները վերաբերում են՝**
  + արդիական մասնագիտությունների հետ կապված արտադպրոցական խմբակների ստեղծմանը (ծրագրավորում, դիզայն, անիմացիա, ռոբոտաշինություն և այլն),
  + կրթական կենտրոնների հիմնմանը,
  + երեխաների նախասիրությունների և հետաքրքրությունների բացահայտման համար անհրաժեշտ ու տարբեր հմտությունների զարգացման խմբակների ստեղծման անհրաժեշտությանը,
  + երիտասարդների համար ոչ ավանդական և ոչ ֆորմալ կրթական հնարավորությունների ստեղծմանը։

1. ***Սոցիալական աջակցության ծառայությունների սակավություն, մարդկանց կարիքներին անհամապատասխանություն, դրանց տեսականու ծածկույթի անբավարարություն, մատչելիության խնդիր***

* Սոցիալապես անապահով ընտանիքները, որոնք թոշակ կամ նպաստ չեն ստանում և տեղեկացված չեն միանվագ և պարբերաբար տրամադրվող դրամական օգնություն ստանալու կարգի մասին:

1. ***Մասնագիտացված ծառայությունների անբավարարություն և ցածր հասանելիություն։*** 
   1. ***Մատուցվող սոցիալական ծառայություններից բավարարվածության խնդիրը***

* Բոլոր համայնքներում դրամական՝ աղքատության, երեխայի խնամքի համար տրվող և այլ նպաստներից օգտվող շահառուները նշում էին այդ նպաստների՝ կյանքի նվազագույն պայմանների ապահովման համար պահանջվող չափի հետ խիստ անհամապատասխանության խնդիրը, դժգոհ էին ստացած գումարից՝ հիմնավորմամբ, որ այն թույլ չի տալիս ընտանիքի համար որևէ էական հարց լուծել՝ անգամ երեխաների նվազագույն սննդապահովման խնդիրը։ Անշուշտ, նույնը վերաբերում էր նաև կենսաթոշակի, հաշմանդամության թոշակի և այլ դրամական աջակցության գումարներին։
* Հարցվածները դժգոհություն էին հայտնում իրենց տարածքում մասնագիտացված սոցիալական ծառայությունների բացակայությունից/պակասից, մասնավորապես հաշմանդամություն ունեցող երեխաների, տարեցների, երիտասարդների համար, ինչպես նաև համայնքում զարգացնող/խթանող ծառայությունների անբավարարությունից։ Բացի համընդհանրական՝ դպրոց, պոլիկիլինկա, մանկապարտեզ (ոչ բավարար տեղերով) և գործող մեկ կամ երկու առանձին ծառայությունների, որոնք մատուցվում են ՀԿ-ների կողմից և, ըստ էության, կայուն չեն, այլ ծառայություններ համայնքներում չկան։
* Խոշորացված համայնքների պարագայում հիմնականում գործող ծառայությունները առկա են հենց վարչական կենտրոնում, մինչդեռ մյուս տարածքներում/գյուղերում խիստ անհամաչափ է ծառայությունների տեղակայումը, իսկ գործող ծառայությունները մոբիլ–արտագնա տարբերակներ չկան։ Ստացվում է, որ ծառայությունների կարիք ունեցող մեծ թվով մարդիկ դուրս են մնում ծառայությունների ստացումից։
* Համայքներում առկա է թեքահարթակների խնդիր. ոչ բոլոր հատվածներում կան թեքահարթակներ, եղածներն էլ ճիշտ չեն կառուցված։ Համայնքում հաշմանդամություն ունեցող անձանց համար առաջնային խնդիր է նաև հասարակական տրանսպորտի հասանելիության հարցը։ Անձինք, ովքեր ունեն հենաշարժողական խնդիրներ, չեն կարողանում համայնքի տարբեր հատվածներ հասնել, քանի որ չկա հարմարեցված հանրային տրանսպորտ:
* ***Բնակարանաշինության պակաս.***  Գյումրիում դեռևս առկա են տնակներում բնակվող ընտանիքներ:
  1. ***Մասնագիտական ներուժի խնդիրը համայնքներում***
* Գյումրի համայնքում հարցվողները նշում էին անբավարար բժշկական կադրերի և մասնագիտացված ծառայությունների պակասի մասին։
* Անհրաժեշտ են լավ վերապատրաստված հոգեբաններ, սոցիալական աշխատողներ, հատուկ մանկավարժներ, լոգոպեդներ, էրգոթերապևտներ, ֆիզիոթերապևտներ:
* ***Վերականգնողական ծառայությունների անհասանելիություն***. Առկա ծառայություններն անհասանելի են հաշմանդամություն ունեցող երեխաների համար։ Հատուկ կարիքներ ունեցող երեխաները տարիներով հերթի մեջ սպասում են ծառայություն ստանալուն:
* ***Ներառականության պակաս.*** Հատուկ կարիքներ ունեցող երեխաների համար բացի մասնագիտական ծառայությունների անհասանելիությունից, բացակայում է նաև կրթական հաստատություններում ներառական միջավայրը:

1. ***Ֆիզիկական պայմանների հետ կապված խնդիրներ.***

* **Լուսավորության խնդիրը.** Հարցվողներից ոմանք նշում էին փողոցների անբավարար լուսավորության խնդրի մասին կամ ընդհանրապես գիշերային լուսավորության բացակայության մասին։
* **Խաղահրապարակների սակավություն/անբավարարություն.** Երեխաները չունեն հարմարեցված խաղահրապարակներ, ոչ բոլոր բակերում են ստեղծված անվտանգ պայմաններ երեխաների խաղալու համար։
* **Թափառող շների հետ կապված հարցեր.**  Բնակիչները վախենում են երեկոյան ժամերին դուրս գալ տներից, չկա կառույց ԹԿՎԿ, որը կկարողանա զբաղվել թափառող շների հարցով։

1. **Գյումրի համայնքի սոցիալական ոլորտի տեսլականը և նպատակները**

**Գյումրին համայնք է, որտեղ ՀԿ-ների հետ արդյունավետ համագործակցության միջոցով և հասարակության ակտիվ անդամների մասնակցությամբ իրականացվում են համայնքի բնակիչների սոցիալական կարիքներին ուղղված ծրագրեր՝ սոցիալական ծառայությունը մոտեցնելով յուրաքանչյուր քաղաքացու:**

**Հաշմանդամություն ունեցող բոլոր երեխաները ստանում են անհրաժեշտ ծառայություններ, սոցիալականացված են, ունեն ինքնասպասարկման հմտություններ և կարողություններ: Համայնքում առկա են հաշմանդամություն ունեցող անձանց համար հասանելի ծառայություններ, որոնք համաչափ են բաշխված: Հաշմանդամություն ունեցող անձինք ներառված են հասարակության մեջ: Հանրային տրանսպորտը հասանելի է նրանց համար:**

**Համայնքում գործում են հասանելի և մատչելի նախադպրոցական ուսումնական հաստատություններ, որոնք երեխաների ապահովում են ներառական միջավայր, տարիքին համապատասխան համակողմանի զարգացում, ինչպես նաև աջակցում են աշխատող ծնողներին՝ կազմակերպելով երեխաների զբաղվածությունը:**

Նշված տեսլականին հասնելու համար սահմանվել են հետևյալ նպատակները՝

* Նպաստել աուտիզմ և այլ խնդիրներ ունեցող երեխաների ինքնասպասարկմանը, սոցիալականացմանը և կյանքի հմտությունների զարգացմանը՝ շեշտադրելով ընտանիքի դերը
* Նպաստել Գյումրի համայնքի 0-6 տարեկան երեխաների սոցիալականացմանը, նախադպրոցական կրթության հասանելիությանն ու մատչելիությանը՝ խթանելով ծնողների զբաղվածությունը:
* Նպաստել հանրային տրանսպորտի հասանելիությանը հաշմանդամություն ունեցող անձանց համար՝ հանրային տրանսպորտի մեջ համապատասխան սարքավորումների տեղադրման միջոցով/ բացի թեքահարթակներից/:
* Նպաստել համայնքի բնակչությանը՝ ստանալու կարիքից բխող սոցիալական ծառայություններ՝ օգտագործելով համայնքում գործող ՀԿ-ների ներուժը՝ նրանց սոցիալական ծառայությունների պատվիրակման միջոցով:

Հիմք ընդունելով համայնքի սոցիալական ոլորտի տեսլականը, նպատակները և արդյունքները՝ անհրաժեշտ գործողությունները սահմանվել են տրամաբանական հենքի մեթոդաբանությամբ, որոնք ներկայացված են Աղյուսակ 15.-ում:

Աղյուսակ 15. Համայնքի կայուն զարգացմանը հասնելու խնդիրները, արդյունքները և գործողությունները (սոցիալական ոլորտ)

|  |  |  |  |  |
| --- | --- | --- | --- | --- |
| *հ/հ* | *Խնդիրները* | *Միջանկյալ արդյունքները* | *Անհրաժեշտ գործողությունները* | *Պահանջվող ռեսուրսները* |
| 4 | Համայնքի բնակչության սոցիալական պաշտպանություն | Աուտիզմ և այլ խնդիրներ ունեցող երեխաների համար սոցիալական ծառայությունների ընդլայնում | * Կարիք ունեցող երեխաների քարտեզագրում/ ծառայություններից դուրս մնացած/ * Ոլորտային մասնագետներից ձևավորել մասնագիտական կամավորական խմբեր * Առկա տեղական և միջազգային փորձի ուսումնասիրության հիմքի վրա Գյուրիի մոդելի ստեղծում * Ծառայության մատուցում/ Գործընկեր՝ ՎՎ, կառույցին պատկանող հարմարեցված տարածքում/ * Արդյունքների գնահատում, հաշվետվության ներկայացում | Կամավորներ, համայնքի մարդկային և մասնագիտական ռեսուրս, բարեգործական կազմակերպություններ, միջազգային դոնորներ, տեղեկատվական նյութեր, գույք |
| Նախադպրոցական ծառայությունները հասանելի են համայնքի բոլոր երեխաների համար | * Մանկապարտեզներում լրացուցիչ խմբերի թվի ավելացում/ որտեղ տարածքը թույլ է տալիս/ * Շենքային պայմանների հարմարեցում հատուկ կարիքներ ունեցող երեխաներին/շարժական թեքահարթակների ձեռքբերում, տեղադրում/ * Մանկապարտեզների նյութատեխնիկական բազայի վերազինում/ արտթերապիայի նյութեր, դիդակտիկ պարագաներ և այլն/ * Ծառայությունների տեսականու ընդլայնում՝ հատուկ կարիքներ ունեցող երեխաների համար ևս * Ճկուն զեղչային համակարգի կիրառում ՝ ընտանիքի կարիքից ելնելով * Լրացուցիչ ժամանակահատվածով՝ 17:00-ից հետո երեխաների խմբերի ձևավորում /աշխատող ծնողների երեխաների համար/ * Ժամը 17:00-ից հետո երեխաների հետ աշխատող մասնագետների խմբերի ձևավորում /2-3 անձ/ |
| Հանրային տրանսպորտը կահավորված է և հարմարեցված է հատուկ կարիքներ ունեցող անձանց համար | * Ձայնային, տեսողական համապատասխան սարքավորումների ձեռքբերում և տեղադրում հանրային տրանսպորտում * Հաշմանդամություն ունեցող անձանց իրազեկվածության բարձրացում՝ հանրային տրանսպորտի հասանելիության և դրանցից օգվելու կանոնների վերաբերյալ * Բանուկ և գլխավոր փողոցների խաչմերուկներում տեղադրել ձայնային լուսացույցներ * Հատուկ կարիքներ ունեցող մարդկանց համար կիրառել ճկուն զեղչային համակարգ՝ հանրային տրանսպորտից օգտվելիս |
| Համայնքը սերտորեն համագործակցում է ՔՀԿ-ների հետ՝ սոցիալական ծառայությունների տրամադրման բնագավռում | * Գործող սոցիալական աշխատողի ծառայություններ մատուցող ՀԿ-ների քարտեզագրում և ներուժի գնահատում՝ ծրագրի մասնակից դառնալու նպատակով * Ոլորտով հետաքրքրված կառույցների հետ հանդիպումներ, գործողությունների համաձայնեցում * Միջգերատեսչական խմբի կողմից ծրագրի ստեղծման նախնական փուլում կոորդինացման աշխատանքերի իրականացում * Աշխատանքերի իրականացման բոլոր փուլերի համար անհրաժեշտ փաստաթղթերի մշակում և համայնքի կողմից վավերացում։ * Ամենամսյա հանդիպումների կազմակերպում՝ դեպքերի քննարկման և փոխանցման նպատակով։ * Միասնական տվյալների բազայի ստեղծում |

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԳՅՈՒՄՐԻ ՀԱՄԱՅՆՔԻ ՏԵՂԱԿԱՆ ՍՈՑԻԱԼԱԿԱՆ ԾՐԱԳՐԵՐԸ ՀԱՍՏԱՏԵԼՈՒ ՄԱՍԻՆ» ՈՐՈՇՄԱՆ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԳՅՈՒՄՐԻ ՀԱՄԱՅՆՔԻ 2022 ԹՎԱԿԱՆԻ ԲՅՈՒՋԵՈՒՄ ԾԱԽՍԵՐԻ ԵՎ ԵԿԱՄՈՒՏՆԵՐԻ ՓՈՓՈԽՈՒԹՅԱՆ ՄԱՍՒՆ**

«Հայաստանի Հանրապետության Շիրակի մարզի Գյումրի համայնքի տեղական սոցիալական ծրագրերը հաստատելու մասին» որոշման ընդունմամբ Գյումրի համայնքի 2022 թվականի բյուջեում էական փոփոխություններ՝ ավելացումներ կամ նվազեցումներ չեն նախատեսվում: